Grunnskólakennara í Dalvíkurskóla hafa verið dæmdar átta milljónir króna í bætur vegna ólögmætrar uppsagnar. Kennarinn var rekinn eftir að hafa slegið stúlku í skólanum.
Atvikið varð í íþróttatíma fyrir utan Dalvíkurskóla í vor. Stúlka, sem átti ekki að vera í tímanum en er nemandi í skólanum, kom og var ókurteis að sögn kennarans. Eftir að hafa beðið stúlkuna að fara tók kennarinn um úlnlið hennar og sagði henni aftur að fara í burtu. Þá á stúlkan að hafa hreytt ónotum í kennarann og löðrungað hann. Kennarinn svaraði í sömu mynt og gaf nemandanum kinnhest. Viku eftir þetta atvik var lagt til að kennarinn færi í launað leyfi vegna þess að málið hefði verið kært til lögreglu en það var síðar fellt niður. Í lok júní var kennaranum sagt upp störfum. Í dómi Héraðsdóms Norðurlands eystra segir að atvikið sé ekki gróft brot í starfi og réttlæti því ekki fyrirvaralausan brottrekstur. Voru kennaranum dæmdar átta milljónir króna í bætur, sex vegna fjártjóns og tvær vegna miska. Katrín Sigurjónsdóttir, sveitarstjóri í Dalvíkurbyggð, vildi ekki tjá sig um málið við fréttastofu þegar eftir því var leitað.

Dalvíkurbyggð hefur verið dæmd til að greiða kennara í Dalvíkurskóla átta milljónir króna vegna ólögmætrar uppsagnar. Kennarinn var rekinn eftir að hafa rekið stúlku í skólanum kinnhest. 